Folketing
2000-11-16

Lige til det med engangsprovenuer: Nu er det jo ikke sådan, at engangsprovenuerne bliver brugt. Jo, det gør de. De bliver brugt til at nedbringe statsgælden, og det burde alle her i Folketinget faktisk være glade for. Når en lønmodtager får udbetalt sin løn, har arbejdsgiveren straks trukket A-skatten. Man kunne jo mene, at det mest rationelle var, straks man havde fat i den, at videresende den til dér, hvor den hører hjemme, nemlig til statskassen. Det sker ikke. Arbejdsgiveren beholder pengene og skal først lang tid senere indbetale den. Når jeg går ned i butikken og køber min mad, betaler jeg straks moms. Med det samme bliver momsen betalt, men den bliver ikke videresendt. Den bliver ikke bare beholdt i den måned, som købet foretages i, men man får lov til at beholde pengene ganske gratis 40 dage mere. Det er jo en kassekredit, der er gratis for erhvervslivet. Det er en fordel, de har haft i ganske lang tid.